钦定古今图书集成/明伦汇编/氏族典/第270卷 > 王刚中
## 钦定古今图书集成/明伦汇编/氏族典/第270卷 > 王刚中

按《宋史王刚中传》，刚中，字时亨，饶州乐平人。绍兴十
五年进士，任推官。故事，当召试，秦桧怒其不诣己，授
洪州教授。桧死，擢著作佐郎，迁中书舍人。言御敌先
务，上韪其言。会西蜀谋帅，上曰：“无以逾王刚中矣。”时
吴璘累官阀至大帅，其下姚仲、王彦等亦建节雄一
方。刚中检身以法，不立崖堑，驭吏恩威并行。敌骑度
大散关，刚中跨一马夜驰二百里，起吴璘于帐中责
之，又以蜡书抵张正彦，西师大集，金兵败走。孝宗受
禅，以宫僚进左朝奉大夫，召赴阙，除礼部尚书、签书
枢密院事，进同知院事。卒，赠资政殿大学士、光禄大
夫，谥“恭简。”